32005L0039
L 255/143
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/39/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 7 септември 2005 година
за изменение на Директива 74/408/ЕИО на Съвета по отношение на моторните превозни средства и техните седалки, анкери и облегалки за глави
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, предвидена в член 251 от Договора (2),
като имат предвид, че:
(1)
Проучванията показват, че използването на обезопасителни колани и задържащи системи може значително да намали броя на злополуките и сериозните наранявания в случай на произшествие, дори при преобръщане. Монтирането им във всички категории превозни средства без съмнение съставлява важна стъпка към подобряване на пътната безопасност и последващото предотвратяване на загуба на човешки живот.
(2)
От значителна полза за обществото е поставянето на обезопасителни колани във всички превозни средства.
(3)
В своята Резолюция от 18 февруари 1986 г. относно общите мерки за намаляване на пътните произшествия като част от програмата на Общността за пътна безопасност (3) Европейският парламент подчерта необходимостта от задължителното използване на обезопасителни колани от всички пътници, включително от деца, с изключение в обществени превозни средства.
(4)
Съгласно Директива 70/156/ЕИО на Съвета от 6 февруари 1970 г. за сближаване на законодателствата на държавите-членки по отношение на типовото одобрение на моторни превозни средства и техните ремаркета (4), системата на Общността за типово одобрение се прилага от 1 януари 1998 г. единствено за всички нови превозни средства от категория М1. Следователно, единствено превозните средства от категория М1, чийто тип е одобрен след тази дата, трябва да бъдат оборудвани със седалки, анкери за седалките и облегалки за глави в съответствие с изискванията на Директива 74/408/ЕИО (5).
(5)
До разширяването на обхвата на действие на системата на Общността за типово одобрение върху всички категории превозни средства в интерес на пътната безопасност трябва да се изисква монтирането на седалки и анкери, които са съвместими с монтирането на анкерите на обезопасителните колани, в превозните средства от категориите, различни от категория М1.
(6)
Директива 74/408/ЕИО вече предвижда всички технически и административни разпоредби за типово одобрение на превозни средства от категории, различни от категория М1. Следователно не е необходимо държавите-членки да въвеждат допълнителни разпоредби.
(7)
От влизането в сила на Директива 96/37/ЕО на Комисията от 17 юни 1996 г. за адаптиране към техническия прогрес на Директива 74/408/ЕИО на Съвета (6) няколко държави-членки вече направиха задължителни разпоредбите, които тя съдържа, по отношение на определени категории превозни средства, различни от категория М1. Така производителите и техните доставчици разработиха необходимата технология.
(8)
Проучванията показват, че не е възможно да се оборудват седалките, които гледат настрани, с обезопасителните колани, които да осигурят на пътника същото ниво на безопасност, като това на седалките, които гледат напред. Необходимо е, по причини за безопасност, да се забранят тези седалки в определени категории превозни средства.
(9)
Разпоредбите, които разрешават използването на двуточкови колани за седалките, които гледат настрани, в определени класове превозни средства от категория М3, трябва да са временни до влизането в сила на законодателството на Общността, с което се преработва Директива 70/156/ЕИО и се разширява обхватът на типовото одобрение на Общността върху всички превозни средства, включително превозните средства от категория М3.
(10)
Директива 74/408/ЕИО следва да бъде съответно изменена.
(11)
Тъй като целта на настоящата директива, а именно засилване на пътната безопасност чрез въвеждане на задължително монтиране в определени категории превозни средства на безопасни колани, не може да бъде постигната в достатъчна степен поотделно от държавите-членки, но може по причини, дължащи се на мащаба на дейността, да бъде постигната по-добре на общностно равнище, Общността може да приеме мерки в съответствие с принципа на субсидиарността, определен в член 5 от Договора. В съответствие с принципа на пропорционалността, определен в същия член, настоящата директива не надхвърля необходимото за постигане на целта,
ПРИЕХА НАСТОЯЩАТА ДИРЕКТИВА:
Член 1
Изменения на Директива 74/408/ЕИО
Директива 74/408/ЕИО се изменя, както следва:
1.
Член 1 се изменя, както следва:
а)
към параграф 1 се добавя следната алинея:
„Превозните средства от категории М2 и М3 се подразделят в класове, определени в раздел 2 от приложение I към Директива 2001/85/ЕО на Европейския парламент и на Съвета от 20 ноември 2001 г. относно специалните изисквания по отношение на използваните за превоз на пътници превозни средства с повече от осем места за сядане без мястото на водача (7).
б)
параграф 2 се заменя със следното:
„2. Настоящата директива не се прилага за седалките, които гледат назад.“
2.
Добавя се следният член:
„Член 3а
1. Забранява се монтирането на седалки, които гледат настрани, в превозни средства от категории М1, N1, М2 (от клас III или В) и М3 (от клас III или В).
2. Параграф 1 не се прилага за линейките или превозните средства, изброени в член 8, параграф 1, първо тире от Директива 70/156/ЕИО.
3. Допълнително параграф 1 не се прилага и за превозните средства от категория М3 (от клас III или В) с технически допустима максимално натоварена маса, превишаваща 10 тона, в които седалките, които гледат настрани, са групирани в задната част на превозното средство и образуват обособено купе с до 10 седалки. Тези седалки, които гледат настрани, се монтират най-малко с облегалка за глава и двуточков колан с автомат за прибиране, типово одобрен в съответствие с Директива 77/541/ЕИО на Съвета (8). Анкерите на обезопасителните им колани следва да отговарят на изискванията на Директива 76/115/ЕИО на Съвета (9).
Това изключение е в сила за пет години, считано от 20 октомври 2005 г. То може да бъде продължено, ако е налице надеждна статистика за злополуките и съществуват допълнителни разработки на задържащите системи.
3.
Приложение II се изменя, както следва:
а)
Точка 1.1 се заменя със следното:
„1.1.
Изискванията на настоящото приложение не се отнасят до седалките, гледащи назад, или до всякакви облегалки, монтирани на тези седалки.“
б)
Точка 2.3 се заменя със следното:
„2.3.
„Седалка“ означава конструкцията, която може или не може да съставлява обособена част от общата конструкцията на превозното средство, включително с облицовката, предназначена за ползване от един възрастен. Терминът се отнася както за индивидуално място, така и за част от седалка, предназначена само за един човек.
В зависимост от ориентацията им, седалките се определят, както следва:
2.3.1.
„Седалка, която гледа напред“ означава седалка, която може да се използва, когато превозното средство е в движение, и която е обърната напред по посоката на движение на превозното средство, по начин, при който вертикалната плоскост на симетрия на седалката образува ъгъл по-малък от + 10° или - 10° с вертикалната плоскост на симетрия на превозното средство;
2.3.2.
„Седалка, която гледа назад“ означава седалка, която може да се използва, когато превозното средство е в движение, и която е обърната обратно на посоката на движение на превозното средство, по начин, при който вертикалната плоскост на симетрията на седалката образува ъгъл по-малък от + 10° или - 10° с вертикалната плоскост на симетрия на превозното средство;
2.3.3.
„Седалка, която гледа настрани“ означава седалка, която, по отношение на подредбата ѝ спрямо вертикалната плоскост на симетрия на превозното средство не отговаря на изискванията на нито едно от определенията, посочени в точки 2.3.1 или 2.3.2 по-горе;“
в)
Точка 2.9 се заличава;
4.
Приложение III, точка 2.5 се заменя със следното:
„2.5.
„Седалка“ означава конструкцията, която може да се захваща с анкер към конструкцията на превозното средство, включително облицовката и допълнителните приспособления, предназначени за използване в превозното средство и за настаняване на един или повече възрастни.
В зависимост от ориентацията им, седалките се определят, като:
2.5.1.
„Седалка, която гледа напред“ означава седалка, която може да се използва, когато превозното средство е в движение, и която е обърната напред по посоката на движение на превозното средство по начин, при който вертикалната плоскост на симетрията на седалката образува ъгъл по-малък от + 10° или - 10° с вертикалната плоскост на симетрия на превозното средство;
2.5.2.
„Седалка, която гледа назад“ означава седалка, която може да се използва, когато превозното средство е в движение, и която е обърната обратно на посоката на движение на превозното средство по начин, при който вертикалната плоскост на симетрията на седалката образува ъгъл по-малък от + 10° или - 10° с вертикалната плоскост на симетрия на превозното средство;
2.5.3.
„Седалка, която гледа настрани“ означава седалка, която по отношение на подредбата ѝ спрямо вертикалната плоскост на симетрия на превозното средство не отговаря на изискванията на нито едно от определенията, посочени в точки 2.5.1 или 2.5.2 по-горе.“
5.
Приложение IV се изменя, както следва:
а)
Точка 1.1 се заменя със следното:
„1.1.
Изискванията, определени в настоящото приложение, се прилагат спрямо превозни средства от категории N1, N2 и N3 и спрямо превозните средства от категории М2 и М3, които не попадат в обхвата на приложение III. С изключение на условията на точка 2.5, изискванията също се прилагат за седалките от всички категории превозни средства, които гледат настрани.“
б)
Точка 2.4 се заменя със следното:
„2.4.
Всички седалки, които могат да се накланят напред или да имат сгъваеми облегалки, трябва автоматично да се застопоряват в нормално положение. Това изискване не се отнася до седалките, монтирани в пространствата за инвалидни колички на превозни средства от категория М2 или М3, от класове I, II или А.“
Член 2
Изпълнение
1. По отношение на седалките, анкерите и облегалките за глави, които отговарят на изискванията на настоящата директива, от 20 април 2006 г. държавите-членки не могат да:
а)
отказват да издават типово одобрение на ЕО или национално типово одобрение по отношение на типа превозно средство;
б)
забраняват регистрацията, продажбата или пускането в експлоатация на нови превозни средства.
2. По отношение на седалките, анкерите и облегалките за глави на новите типове превозни средства, които не отговарят на изискванията на настоящата директива, от 20 октомври 2006 г. държавите-членки:
а)
престават да издават типово одобрение на ЕО;
б)
отказват да издават национално типово одобрение.
3. По отношение на седалките, анкерите и облегалките за глави на новите типове превозни средства, които не отговарят на изискванията на настоящата директива, от 20 октомври 2007 г. държавите-членки:
а)
считат сертификатите за съответствие, които придружават новите превозни средства, за недействителни по смисъла на член 7, параграф 1 от Директива 70/156/ЕИО;
б)
отказват регистрацията, продажбата или пускането в експлоатация на нови превозни средства, освен в случаите, когато се прилагат разпоредбите на член 8, параграф 2 от Директива 70/156/ЕИО.
Член 3
Транспониране
1. Държавите-членки приемат и публикуват законовите, подзаконовите и административните разпоредби, необходими, за да се съобразят с настоящата директива, преди 20 април 2006 г. Те незабавно уведомяват Комисията за това.
2. Те прилагат тези разпоредби от 21 април 2006 г.
3. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
4. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 4
Влизане в сила
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати
Адресати на настоящата директива са държавите-членки.
Съставено в Страсбург на 7 септември 2005 година.